Georg August Thilesen

Georg August Thilesen (født 20. desember 1837 i Fredrikshald, død 20. desember 1917 i Kristiania) var en norsk jurist, industrimann og statsråd fra partiet Venstre.

Han var indreminister i Johan Sverdrups regjering fra desember 1888 til regjeringens fratredelse i juli 1889. Samme post hadde han fra 1898 til 1899 i Johannes Steens andre regjering, og var deretter ved Statsrådsavdelingen i Stockholm fra 1899 til 1900 og finansminister fra mai til november 1900.

Thilesen tok juridisk embetseksamen i 1860 og var sorenskriverfullmektig i Karmsund og Hesbø sorenskriveri fra 1860 til 1863. Deretter kom han til Buskerud, der han først var sorenskriverfullmektig i Eiker, Modum og Sigdal sorenskriveri i 1863, senere samme år overrettssakfører i Hokksund og fra 1865 i Drammen.

Han deltok i etableringen av flere treforedlingsbedrifter, blant andre Hofsfoss træsliperi ved Hønefoss, Hofs træsliperi, Skien Cellulosefabrik, Ørje Brug og Meraker Brug, samt  Numedals Skogaktieselskap.

Han tok initiativ til etableringen av Drammen og Oplands Privatbank i 1874, der han var direksjonsformann frem til 1898. Fra 1900 var han bosatt i Kristiania, og fra 1901 til 1906 var han sjef for Kristiania Industri- og Vekselbank.

Thilesen var ordfører i Drammen 1883–1884 og kommunens juridiske konsulent og sakfører 1890–1898.

Han ble i 1889 utnevnt til ridder av St. Olavs Orden, og forfremmet til kommandør av 1. klasse i 1895.

Georg August Thilesen var sønn av lærer i Fredrikshald, senere tollbetjent i Drammen, Thile Thilesen og hustru Karen Nyquist. Han ble i 1872 gift med Aagot Faye (1854–1916).

Referanser

 Litteratur 
 Den Kongelige norske Sankt Olavs orden 1847-1947, utgitt av ordenskanselliet ved O. Delphin Amundsen, Grøndahl & Søns Forlag, Oslo, 1947

 Eksterne lenker 


Kategori:Norske innenriksministre
Kategori:Norske finansministre
Kategori:Norske statsråder 1884–1905
Kategori:Venstre-statsråder
Kategori:Ordførere i Drammen
Kategori:Venstre-ordførere i Buskerud
Kategori:Norske jurister
Kategori:Kommandører med stjerne av St. Olavs Orden
Kategori:Personer fra Halden kommune